ແຕ່ວັນທີ 1-5 ມີນາ, ສະພາສິດທິມະນຸດສະຫະປະຊາຊາດ ສືບຕໍ່ດຳເນີນວາລະປະຊຸມອາທິດທີ 2 ຂອງກອງປະຊຸມເປັນປະຈຳຄັ້ງທີ 46, ໂດຍມີກອງປະຊຸມປືກສາຫາລືຮ່ວມ ແລະ ປືກສາຫາລືດ້ວຍຫົວຂໍ້ກ່ຽວກັບການສົ່ງເສີມສິດທິພົນລະເຮືອນ, ການເມືອງ ແລະ ສິດທິເສດຖະກິດ, ວັດທະນະທຳ - ສັງຄົມ, ລວມທັງຮັບປະກັນສິດທິດ້ານວັດທະນະທຳ, ສິດທິເດັກ ແລະ ສິດຂອງຄົນພິການ.
ເຂົ້າຮ່ວມການໂອ້ລົມສົນທະນາ, ທ່ານເອກອັກຄະລັດຖະທູດ ເລຖິຕວຽດມາຍ, ຫົວໜ້າຄະນະຜູ້ແທນຖາວອນຫວຽດນາມ ປະຈຳສະຫະປະຊາຊາດ, ອົງການການຄ້າໂລກ (WTO) ແລະ ບັນດາອົງການຈັດຕັ້ງສາກົນອື່ນໆຢູ່ເຈນີວາ ໄດ້ຊີ້ແຈ້ງບັນດານະໂຍບາຍ, ຄວາມມານະພະຍາຍາມ ແລະ ຜົນສຳເລັດຂອງລັດຖະບານຫວຽດນາມ ໃນການຊຸກຍູ້ສິດທິມະນຸດ, ໃນນັ້ນມີສິດເດັກ, ສິດຂອງຄົນພິການ, ສິດທິດ້ານວັດທະນະທຳ ແລະ ສິດທິດ້ານອາຫານຢູ່ຫວຽດນາມ.
ທ່ານເອກອັກຄະລັດຖະທູດ ເລຖິຕວຽດມາຍ ໄດ້ຢືນຢັນວ່າ ໃນສະພາບການທີ່ສັບສົນຂອງການລະບາດ COVID-19, ການຄວບຄຸມ ແລະ ຕອບສະໜອງຂອງຫວຽດນາມສຳລັບພະຍາດ COVID-19 ຢ່າງ ສຳເລັດຜົນ, ຮັກສາການເຕີບໂຕຂອງເສດຖະກິດສູງ ເມື່ອທຽບໃສ່ພື້ນຖານທົ່ວໄປຂອງໂລກ ແລະ ບຸລິມະສິດໃນການສະໜັບສະໜູນບັນດາກຸ່ມຄົນມີຄວາມສ່ຽງໃນສັງຄົມ ໄດ້ສະແດງໃຫ້ເຫັນຢ່າງຈະແຈ້ງກ່ຽວກັບຄວາມຖືກຕ້ອງ ແລະ ປະສິດທິຜົນຂອງນະໂຍບາຍຂອງລັດຖະບານຫວຽດນາມ ແລະ ຄຳໝັ້ນສັນຍາຂອງຫວຽດນາມພາຍໃຕ້ສົນທິສັນຍາລະດັບສາກົນກ່ຽວກັບເສດຖະກິດ ໃນຂົງເຂດສິດທິມະນຸດເຊິ່ງຫວຽດນາມໄດ້ເຂົ້າຮ່ວມ.
ທີ່ກອງປະຊຸມຮ່ວມ, ຄະນະຜູ້ແທນຫວຽດນາມ ໄດ້ຮຽກຮ້ອງບັນດາປະເທດ ແລະ ສະພາສິດທິມະນຸດເພີ່ມທະວີການຮ່ວມມື ແລະ ສົນທະນາເພື່ອຊຸກຍູ້ສິດທິມະນຸດໃນພາກປະຕິບັດຕົວຈິງ ແທນທີ່ຈະນຳ ເອົາການວິພາກວິຈານ ຕໍ່ບັນດາປະເທດສະເພາະ ໂດຍອີງໃສ່ຂໍ້ມູນທີ່ບໍ່ຖືກຕ້ອງ ແລະ ບໍ່ຄົບຖ້ວນ.
ພິເສດ, ຄະນະຜູ້ແທນຫວຽດນາມ ແລະ ບັນດາປະເທດອາຊຽນ ໄດ້ກ່າວຄຳປາໄສຮ່ວມຂອງອາຊຽນ ທີ່ກອງປະຊຸມສົນທະນາກ່ຽວກັບສິດຂອງຄົນພິການໃນການເຂົ້າຮ່ວມກິລາ, ສະແດງໃຫ້ເຫັນຄວາມມານະພະຍາຍາມຂອງບັນດາປະເທດອາຊຽນ ທີ່ໄດ້ຈັດຕັ້ງກອງປະຊຸມການແຂ່ງຂັນອາຊຽນໃຫ້ແກ່ຄົນພິການ (Asean Paragame) ຢ່າງຕໍ່ເນື່ອງເພື່ອຊຸກຍູ້ຄວາມສາມັກຄີ.
ຄຳຮຸ່ງ